เก็บตกการเงิน
แบงก์แห่สำรองเงินสดรับสงกรานต์
20 ส.ค. 2554

แบงก์แห่สำรองเงินสดรับสงกรานต์
นายอภิวัฒน์ ปุณโณปกรณ์ ผู้บริหารฝ่ายประชาสัมพันธ์ ธนาคารกรุงเทพ กล่าวว่า ธนาคารได้สำรองเงินสดช่วงสงกรานต์กว่า 4 หมื่นล้านบาท ซึ่งจะมีรถวิ่งตระเวนเติมเงินในตู้เอทีเอ็มทุกวัน ส่วนสาขาไมโครในห้างสรรพสินค้า ยังเปิดให้บริการปกติทุกวันในช่วงเทศกาล 
ทางด้านธนาคารกสิกรไทย นายรังษี บูรณประภาพงษ์ ผู้อำนวยการฝ่ายประชาสัมพันธ์ กล่าวว่า ธนาคารกสิกรไทยสำรองเงินสดสำหรับเครื่องเอทีเอ็ม รองรับการใช้งานของลูกค้าในช่วงเทศกาลรวม 2.2 หมื่นล้านบาท แบ่งบรรจุและสำรองสำหรับเครื่องเอทีเอ็มในเขต กทม. 1.05 หมื่นล้านบาท และวงเงินสำหรับเครื่องเอทีเอ็มในส่วนภูมิภาค 1.15 หมื่นล้านบาท
บริษัทประกันผ่อนเกณฑ์ช่วยลูกค้าใต้
นางจันทรา บูรณฤกษ์ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) กล่าวว่า กรณีเหตุอุทกภัยในพื้นที่ภาคใต้ ล่าสุดมียอดผู้เสียชีวิตจำนวนทั้งสิ้น 54 คน รถยนต์เสียหาย 371 คัน คิดเป็นจำนวนทุนประกัน 97 ล้านบาท
ด้านสมาคมประกันชีวิตไทย ได้ทำหนังสือถึง คปภ.ขออนุมัติให้บริษัทสมาชิกผ่อนผันการชำระเบี้ยประกันจากเดิม 31 วันเป็นไม่เกิน 91 วันส่วนการต่ออายุกรมธรรม์ประกันชีวิตหรือการกลับคืนสู่สถานะเดิมของกรมธรรม์นั้น ขอผ่อนผันให้บริษัทไม่คิดดอกเบี้ยและไม่ต้องตรวจสุขภาพผู้เอาประกันเป็นเวลาไม่เกิน 6 เดือน นับตั้งแต่วันที่กรมธรรม์ขาดอายุ 
นายสาระ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันชีวิต กล่าวว่า บริษัทก็พร้อมให้ความร่วมมือเต็มที่และสามารถเริ่มดำเนินการได้ทันที 
ด้านนายโรเบิร์ต พอล เกรย์ รองกรรมการผู้จัดการใหญ่ฝ่ายปฏิบัติการ บริษัท อยุธยา อลิอันซ์ ซี.พี. ประกันชีวิต (เอเอซีพี) กล่าวว่า บริษัทได้ช่วยลูกค้าที่อยู่ในพื้นที่ประสบภัยภาคใต้ 7 จังหวัด ได้แก่ กระบี่ ชุมพร ตรัง นครศรีธรรมราช พัทลุง สุราษฎร์ธานี และสงขลา